आधिकारिक आकड़ों के मुताबिक़ अमरीका में सितंबर महीने में दो लाख 63 हज़ार लोगों को अपनी नौकरी से हाथ धोना पड़ा. बेरोज़गारों की यह तादाद अनुमान से ज़्यादा है.अमरीका में बेरोज़गारी की दर सितंबर में 9.8 फ़ीसदी दर्ज की गई, यह पिछले 26 वर्षों में सबसे अधिक है. अगस्त में यह 9.7 फ़ीसदी थी.अमरीका में रोज़गार के अवसरों में पिछले 21 महीने से लगातार गिरावट दर्ज हो रही है.श्रम विभाग ने बेरोज़गारी के जुलाई-अगस्त के आंकड़ों को दुरुस्त करते हुए कहा है कि पहले जारी आंकड़ों से 13 हज़ार अधिक नौकरियां इन दोनों महीनों में गई थीं.अर्थव्यवस्था में पिछले तीन महीनों में उम्मीद से अधिक सुधार देखा गया लेकिन नौकरियों के मामले में यह बाकी के अर्थव्यवस्था से काफ़ी पीछे है.दिसंबर 2007 में आर्थिक मंदी का दौर शुरू होने के बाद से बेरोज़गारों की संख्या 70 लाख, 60 हज़ार से बढ़कर डेढ़ करोड़ से भी अधिक हो गई है.न्यू जर्सी के बाज़ार विश्लेषक केविन कैरान ने कहा, "बाज़ार के कई तरह के आंकड़ों के विश्लेषण में शुरू से ही कमज़ोर रुख़ देखने को मिला."केविन कहते हैं, "हम देख रहे हैं कि बाज़ार में जान फूंकने की सरकार की कई कृत्रिम कोशिशों के बाद भी जान लौटती नहीं दिख रही है, यह निजी क्षेत्र के अंत की शुरुआत है. उसमें जीवन के लक्षण नज़र नहीं आ रहे हैं."सरकारी नौकरियों ने पिछले साल अर्थव्यवस्था में जान फूंक दी थी लेकिन सितंबर में उसमें 53 हज़ार की गिरावट आई.अमरीका अकेला नहींसरकारी नौकरियों के बाद निर्माण, रियल्टी और उत्पादन क्षेत्र में सबसे अधिक लोगों ने अपनी नौकरियां खोईं.मिसौरी के वेल्स फ़ॉरगो सलाहकार गैरी थायरे कहते हैं, "इस साल के शुरू से इसमें सुधार की प्रवृत्ति है लेकिन नियोक्ताओं को फिर से नियुक्तियां करने के लिए अर्थव्यवस्था को लेकर और आश्वस्त होने की ज़रूरत है."बेरोज़गारी केवल अमरीका में ही नहीं बढ़ रही है बल्कि 16 यूरोपिय देशों ने भी गुरुवार को घोषणा की कि उनके यहाँ अगस्त में बेरोजगारी की दर 9.6 फ़ीसदी रही. इन देशों में डेढ़ करोड़ से अधिक लोग बेरोज़गार हैं.